钦定古今图书集成/明伦汇编/闺媛典/第045卷 > 赵元楷妻崔氏
## 钦定古今图书集成/明伦汇编/闺媛典/第045卷 > 赵元楷妻崔氏

按《隋书列女传》：“赵元楷妻者，清河崔氏之女也。父儦，
家有素范，子女皆遵礼度。元楷父为仆射，家富于财，
重其门望，厚礼以聘之，元楷甚敬之。崔氏虽在宴私，
不妄言笑，进止容服，动合礼仪。化及之反也，元楷随
至河北。将归长安，至滏口，遇盗攻掠，元楷仅以身免。
崔氏为贼所拘，贼请以为妻，崔氏谓贼曰：‘我士大夫
女，为仆射子妻，今日破亡，自可即死。遣为贼妇，终必
不能’。”群贼毁裂其衣，形体悉露，缚以床箦之上，将凌
之。崔氏惧为所辱，诈之曰：“今力已屈，当听处分，不敢
相违，请解缚。”贼遽释之。崔因著衣，取贼㐽刀，倚柱而
立曰：“欲杀我，任加刀锯。若觅死，可来相逼。”贼大怒，乱
射杀之。元楷后得杀妻者，支解之，以祭崔氏之柩。